সঞ্জয় রায়ের ফাঁসির দাবিতে রাজ্যের আবেদন খারিজ করল হাইকোর্ট

কলকাতা: আরজি কর মেডিক্যাল কলেজে মহিলা চিকিৎসককে ধর্ষণ ও হত্যাকাণ্ডে (RG Kar Case) দোষী সাব্যস্ত সঞ্জয় রায়ের (Sanjay Roy) সর্বোচ্চ শাস্তির দাবি নিয়ে কলকাতা হাইকোর্টে (Calcutta High Court) আবেদন করেছিল রাজ্য। কিন্তু সেই আবেদন খারিজ করে দিল উচ্চ আদালতের ডিভিশন বেঞ্চ। যদিও একই আবেদন করা সিবিআইয়ের (CBI) মামলাটি গ্রহণযোগ্য বলে জানিয়েছে হাইকোর্ট।

শুক্রবার বিচারপতি দেবাংশু বসাক এবং বিচারপতি মহম্মদ শব্বর রশিদির ডিভিশন বেঞ্চ স্পষ্ট জানিয়ে দেয়, এই মামলার তদন্তভার সিবিআইয়ের হাতে রয়েছে। ফলে তাদের আবেদনই আইনি দৃষ্টিতে গ্রহণযোগ্য। রাজ্য সরকার (West Bengal Government) যে আবেদন করেছিল, তা গ্রহণযোগ্য নয়। তাই তা খারিজ করা হল। আর আদালতের এই রায়ের ফলে সিবিআইয়ের দায়ের করা আবেদনটি নিয়ে উচ্চ আদালতে শুনানি চলবে। তবে রাজ্যের আবেদন আর এগোবে না।

আরও পড়ুন: রাজ্যে সরকারের তোপে ১৯ জন সরকারি চিকিৎসক, স্বাস্থ্যভবনে হাজিরার নির্দেশ

এর আগে শিয়ালদহ আদালত (Sealdah Court) সঞ্জয় রায়কে দোষী সাব্যস্ত করলেও মৃত্যুদণ্ড দেয়নি। বিচারক অনির্বাণ দাস রায়ে বলেন, এই ঘটনা ‘বিরলের মধ্যে বিরলতম’ নয়। ফলে সঞ্জয়কে আমৃত্যু কারাদণ্ড দেওয়া হয়। এই রায়ের বিরোধিতা করে হাই কোর্টে যায় রাজ্য সরকার। রাজ্যের দাবি ছিল, নৃশংসতার মাত্রা বিচার করলে এই অপরাধ মৃত্যুদণ্ডযোগ্য। পরে সিবিআই’ও একই দাবিতে উচ্চ আদালতের দ্বারস্থ হয়। তবে তাঁরা রাজ্যের আবেদনের বৈধতা নিয়ে প্রশ্ন তোলে। উদাহরণ হিসেবে লালু প্রসাদ যাদবের মামলার প্রসঙ্গ তুলে ধরেন সিবিআই-এর আইনজীবী।

এদিকে রাজ্যের পক্ষ থেকে আদালতে বলা হয়, আইনশৃঙ্খলা রক্ষা এবং অপরাধ দমনের দায়িত্ব তাদের উপরেই বর্তায়। এই মামলার তদন্ত শুরু করেছিল রাজ্য পুলিশ, পরে তা সিবিআইয়ের হাতে তুলে দেওয়া হয়। ফলে রাজ্যের আবেদনও গ্রহণযোগ্য হওয়া উচিত ছিল।